<<**Կայունություն**>>

 **կուսակցության ծրագրի հիմնական դրույթներ**

 Չի կարող արդարություն ու համերաշխություն լինել այն հասարակությունում, որտեղ մարդկանց մի փոքր խումբ օգտվում է անսահմանափակ հնարավորություններից, իսկ հարյուր հազարավորները հազիվ գոյություն են պահպանում՝ հաճախ չկարողանալով լուծել աշխատանքի, առողջության ու կեցության տարրական խնդիրներ:Աղքատ, գործազուրկ ու անապահով մարդը, անկախ հայրենասիրությունից,ի վերջո դառնանում է իր վիճակից ու հայացքն ուղղում հայրենիքից դուրս:Իսկ ի՞նչն է խանգարում, որ հենց հայրենիքում հայը գտնի աշխատանք, ստեղծի իր հացը:Չէ՞ որ միայն այդ դեպքում կարող է առավել զորեղ լինել հայի հավաքական միասնությունը՝ բոլոր խնդիրների լուծման ամենահաս բանալին:

 Մի՞թե չկա ոչ մի հնար: Պարզվում է կա՛:

 Այդպիսի հնարավորություն կարող է ընձեռել հենց **սոցիալական պետությունը,** **դեմոկրատական սոցիալիզմի հայեցակարգով կառուցված հասարակարգը, ուր մարդկանց կենսական խնդիրները դառնում են պետության հոգածության առարկան, իսկ ընդհանրական շահերը վեր են դասվում անձնական շահերից:**

Այդպիսի հասարակարգի ձևավորման նպատակ է հետապնդում <<**Կայունություն**>> կուսակցությունը՝ ազդարարելով իր մուտքը քաղաքական դաշտ:

* Կուսակցությունն իր գործունեությունը ծավալելու է՝ հաշվի առնելով, **ինչպես խորհրդային սոցիալիզմի դասերը, այնպես էլ սոցիալական պետություն կառուցած աշխարհի առաջավոր երկրների ժամանակակից փորձը:**
* Կուսակցությունը նոր հասարակարգի տնտեսական հիմք է համարում **պետական ու մասնավոր սեփականությունների ընձեռած հնարավորությունների համադրումը:** Պահպանելով շուկայական հարաբերությունների օրինաչափությունները, կուսակցությունը, միաժամանակ, կարևոր խնդիր է համարում տնտեսական սահուն բարեփոխումների միջոցով հզոր արդյունաբերական պետական սեկտորի ստեղծումը, մասնավորի կողքին՝ պետական սեփականության հատվածի զարգացումն ու ամրապնդումը:
* **Պետության հնարավորությունների և պատասխանատվության շրջանակի ընդլայնումն ու նրա կարգավորիչ դերի բարձրացումը հասարակական-տնտեսական գործընթացներում կուսակցության առաջնային ծրագրային դրույթն է, քաղաքական գործունեություն սկսելու թիվ մեկ շարժառիթը:**
* Պետությունը ոչ թե պիտի հույսը դնի միայն մասնավորի վրա, այլ նախաձեռնողական քաղաքականությամբ հիմնադրի նոր ձեռնարկություններ, ստեղծի նոր աշխատատեղեր, նվազեցնի արտագաղթը:
* Կայունության ու հասարակական համերաշխության հիմքը խարխլվում է, երբ ակնհայտ է դառնում հայրենիք պաշտպանող զինվորների ճնշող մեծամասնության ընտանիքների ծանր վիճակը:Դա խարազան է ողջ հասարակությանը: Հայրենիքի հանդեպ ընդհանրական պատասխանատվությունը հրամայական է դարձնում նոր մոտեցումների որդեգրումը: <<Կայունություն>>-ը ելնում է այն հիմնարար սկզբունքից, որ պետությունն իր քաղաքացիների **կյանքի, աշխատանքի, կրթության, բարեկեցության, արժանապատիվ ապագայի երաշխավորն է, երկարատև խաղաղության հիմքերի ձևավորման** **պատասխանատուն**:**Կուսակցության հիմնանպատակն է՝** **գործազրկության և աղքատության հաղթահարումը,միջին խավի ձևավորումն ու բոլոր խավերի միջև համերաշխության հաստատումը:**
* Մարդկանց սոցիալական կարիքների առաջանցիկ բավարարումը այլընտրանք չունի: Մի շարք երկրներում դրանք հաջողությամբ կյանքի են կոչվել: Հետևաբար՝ սոցիալիզմի բաղադրիչներով հասարակարգը ոչ թե անցյալ է, այլ մարդկության ապագան: Սա՛ է 21-րդ դարի հասարակական զարգացումների գլխավոր ուղղությունը, որը բերում է այնքան ցանկալի կայունության: Հայաստանի ու հայ ժողովրդի համար դա ոչ այլ ինչ է, եթե ոչ փրկօղակ՝ստեղծված իրավիճակից դուրս գալու համար:
* Սրանով է պայմանավորված նոր ստեղծվող քաղաքական ուժի <<**Կայունություն**>> անվանումը: **<<Կայունություն, աշխատանք, առաջընթաց >>՝**ահա օրվա կարգախոսը**:**
* <<Կայունություն>>-ն անզիջում ու շարունակական **պայքար է մղելու կոռուպցիայի, կաշառակերության ու ընտրակեղծիքների, այդ թվում ընտրակաշառքի երևույթի դեմ:**
* Կուսակցությունը հետամուտ է լինելու **երկրի քաղաքական համակարգի կատարելագործմանը**՝ սահմանադրական փոփոխությունների ճանապարհով՝ իշխանության թևերի հավասարակշռությունն ապահովող հակակշիռների մեխանիզմի ներդրմանը:
* **Առաջնահերթ օրենսդրական փոփոխությունների իրականացման շրջանակում** <<Կայունություն>>-ը նպատակահարմար է գտնում՝վերանայել ՀՀ վարչատարածքային բաժանման ու տեղական ինքնակառավարման մասին ՀՀ օրենքները**՝ կառավարման օղակները ժողովրդին ավելի մոտեցնելու նպատակով այսօրվա մարզպետարանների փոխարեն տարածքային կառավարման մարմիններ ձևավորելով նախկին շրջանների սահմաններով,** հանրապետության խոշորացված համայնքների ապախոշորացման միջոցով նրանց վերադարձնել տեղական ինքնակառավարման լիազորությունները:
* Ընդունել օրենք **համացանցային խոսքի մաքրության** ու պատասխանատվության բարձրացման մասին:
* Վերանայել կառավարության կառուցվածքը՝ վերականգնելով **սփյուռքի, մշակույթի ու գյուղատնտեսության նախարարությունները,առանձին նախարարությունների տալ նոր լիազորություններ:**
* Բ**արձրացնել ՀՀ ԳԱԱ դերն ու հեղինակությունը**, **ամրապնդել** գիտություն-արտադրություն կապը **հատկապես պաշտպանության** բնագավառում:
* **Արտաքին քաղաքականության բնագավառում** <<Կայունություն>>-ն այլ պետությունների հետ հարաբերություններում **առաջնորդվելու է բարիդրացիության սկզբունքով, եթե դա չի հակասում Հայաստանի Հանրապետության ու հայ ժողովրդի շահերին։** Ռուսաստանի Դաշնության հետ հարաբերությունները խարսխվում են այն իրողության վրա,որ այս երկիրն հանդիսանում է Հայաստանի Հանրապետության բնական դաշնակիցը: Արցախի Հանրապետության անվտանգությունն ու նրա կարգավիճակի քաղաքական հանգուցալուծումը գլխավոր առաջնահերթությունն է:
* Կուսակցությունը կարևորում է հայակական բանակի զորացումը, նրա կազմում՝ **պրոֆեսիոնալ ստորաբաժանումների աստիճանական ձևավորումը:**
* <<Կայունություն>>-ն ըմբռնում, գնահատում և հարգանքով է վերաբերվում պատմության քառուղիներում **հայ եկեղեցու** ունեցած դերին ու նշանակությանը, միաժամանակ կարևորում է **նախաքրիստոնեական** նյութական ու հոգևոր ժառանգությունը՝ դրանք դիտելով որպես հայ ժողովրդի մեկ ամբողջական արժեհամակարգի անքակտելի մաս:
* Կուսակցությունը նպաստելու է **Հայաստան-Սփյուռք** գործակցության զարգացմանն ու հայապահպանության ուժեղացմանը:
* Կուսակցության գործունեության հանրագումարն ուղղված է լինելու **ժողովրդի անվտանգության ապահովմանը, բարեկեցության խրախուսմանն ու ինքնության պահպանմանը:**

 <<Կայունություն>> կուսակցության

**Կանոնադրություն**

 Հիմնական դրույթներ

* **<<Կայունություն>>** կուսակցությունը Հայաստանի Հանրապետության քաղաքացիների կամավոր միավորում է, որն առաջնորդվում է ՀՀ օրենսդրությամբ՝ հենվելով ժողովրդավարության, հրապարակայնության, հաշվետվողականության և օրենքով սահմանված այլ սկզբունքների վրա:
* **Կուսակցության նպատակը** իշխանության մարմինների ձևավորմանն ու գործունեությանը մասնակցության ճանապարհով՝ որդեգրած ծրագրի իրականացումն է:
* **Կուսակցության անվանումն է**՝ հայերեն՝ <<Կայունություն>> կուսակցություն, /հապավումը՝ ԿԿ/, ռուսերեն՝Партия Стабилность, /հապավումը՝ ПС/,անգլերեն՝ Party Stability /հապավումը՝PS/:
* Կուսակցությունն ունի **խորհրդանշան,դրոշ, ձևաթուղթ, կլոր կնիք, բանկային հաշիվներ**:
* **Կուսակցության իրավաբանական հասցեն է**՝ Հայաստանի Հանրապետություն, ք․ Երևան, Ավան, Աճառյան փողոց,շինություն 89:
* **Կուսակցության անդամ կարող են դառնալ** անձնական դիմումի համաձայն ՀՀ 18 տարին լրացած քաղաքացիները, որոնք չեն հանդիսանում այլ կուսակցության անդամ:
* **Կուսակցության կառուցվածքային օղակներն են**՝ տարածքային ստորաբաժանումները և կուսակցության մշտապես գործող ղեկավար մարմինը՝ վարչությունը։Կուսակցության բարձրագույն ղեկավար մարմինը համագումարն է, որի որոշումները պարտադիր են կուսակցության բոլոր անդամների համար:
* **Կուսակցության տարածքային ստորաբաժանումը գ**ործում է մարզում կամ համայնքների խմբում, իսկ Երևանում՝ վարչական շրջանի սահմաններում:
* **Երևանի խորհուրդը** ձևավորվում է Երևան քաղաքի վարչական շրջաններում գործող տարածքային կազմակերպությունների ղեկավարներից, 2 տարի ժամկետով ընտրում է նախագահ,արածքային կազմակերպությունների առաջարկությունների հիման վրա ձևավորում է Երևանի քաղաքապետի և ավագանու, ինչպես նաև Ազգային ժողովի ընտրություններին <<Կայունություն>> կուսակցության համամասնական ցուցակում Երևանի կազմակերպությունից ընդգրկվելիք թեկնածուների ցուցակը և ներկայացնում կուսակցության մշտապես գործող մարմնի քննարկմանը։
* **Համագումարը** հրավիրվում է կուսակցության մշտապես գործող ղեկավար մարմնի՝ վարչության, սահմանած կարգով, ըստ անհրաժեշտության, սակայն ոչ ուշ, քան 2 տարին մեկ անգամ:Իրավազոր է, եթե ներկա են պատվիրակների առնվազն կեսը, սակայն ոչ պակաս, քան 100 պատվիրակ:Երկու տարի ժամկետով ընտրում է ղեկավար / վարչություն և նախագահ/ և վերահսկողություն իրականացնող /վերստուգիչ հանձնաժողով/ մարմիններ:Հաստատում, անհրաժեշտության դեպքում փոփոխում է կուսակցության ծրագիրն ու կանոնադրությունը, կայացնում կուսակցության վերակազմավորման, լուծարման վերբերյալ որոշումներ:
* **Վարչությունն** ընտրվում է 2 տարի ժամկետով,նիստեր է գումարում ամիսն առնվազն մեկ անգամ, հաստատում է կուսակցության տարեկան բյուջեն ու ծախսերի նախահաշիվը,անդամավճարների չափն ու գանձման կարգը, հաստատում է Ազգային ժողովի, Երևանի ավագանու, ՏԻՄ ընտրություններում առաջադրվելիք թեկնածուների կազմը: Առնվազն 30 օր առաջ որոշում է կայացնում համագումարի օրվա, օրակարգի և պատվիրակների ընտրության կարգի վերաբերյալ:
* **Կուսակցության նախագահը** հրավիրում և ղեկավարում է վարչության նիստերը, հանդես է գալիս կուսակցության անունից կամ այդ նպատակով լիազորում կուսակցական այլ անձի: Տնօրինում է կուսակցության գույքն ու միջոցները, օրենքով սահմանված կարգով ներկայացնում կուսակցության ֆինանսական հաշվետվություն:
* **Վերստուգիչ հանձնաժողովը** վերահսկում է կուսակցության ֆինանսական միջոցներն ու գույքի օգտագործման գործընթացը:
* **Կուսակցության սեփականությունն ու ֆինանսական միջոցները** գոյանում են անդամավճարներից,նվիրատվություններից և օրենքով չարգելված այլ միջոցներից: